B. Bugár, podpredseda NR SR: (2004-09-23):
A v rokovaní teraz budeme pokračovať bodom interpelácie poslancov . Na úvod chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne sa do bodu interpelácie prihlásil pán poslanec Fajnor a pán poslanec Čaplovič. Takže ako prvý vystúpi s interpeláciou pán poslanec Fajnor, nech sa páči. Potom, keď vystúpi pán poslanec Čaplovič, otvorím možnosť sa prihlásiť ústne do interpelácií. K. Fajnor, poslanec: Ďakujem pekne, pán predsedajúci. Vážené kolegyne, kolegovia, podľa § 129 zákona Národnej rady SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem podpredsedu vlády a ministra hospodárstva pána Pavla Ruska v téme, ktorá tu už bola načatá. Predchádzajúca i terajšia Dzurindova vláda úmyselne roky systematicky ničí tento štát tým, že presadzuje privatizáciu strategických podnikov, pričom používa vecne neopodstatnený a neprijateľný argument, že štát je zlým vlastníkom. V súčasnosti ponúka na predaj 66 % akcií Slovenských elektrární, pričom privatizáciu pokladá za jediné možné riešenie, čo je veľmi veľká chyba. Privatizačná komisia vybrala ako najvhodnejšieho investora taliansku spoločnosť Enel. Rozhodnutie o to prekvapivejšie, že posúva Slovenské elektrárne, š. p., do rúk štátnej firmy iného štátu, takže vlastne nemožno ani hovoriť o privatizácii. Ohlásená zmena vlastníctva spoločnosti Enel iba dokumentuje nestabilitu. Opakuje sa tu zlý príklad tzv. privatizácie, za ktorú je zodpovedná Dzurindova vláda. Chcem poukázať na zoštátnenie štátneho podniku Slovenské telekomunikácie v prospech nemeckého štátu, ktoré mali podľa zmluvy preinvestovať ešte 1 mld. EUR, pričom cena teda bola stavaná tak, že pokiaľ bude táto suma preinvestovaná, bola výrazne znížená. Dodnes sa tak neučinilo. Vláda je ticho a túto spôsobenú škodu Slovensku nikto nerieši zo zodpovedných. Pýtam sa vás, vážený pán podpredseda vlády a minister hospodárstva, aký význam má posunutie Slovenských elektrární inému štátu? Nie je to iba vidina získania provízií? Enel navyše nemá vôbec skúsenosti s prevádzkou jadrových elektrární a táto skutočnosť je viac ako riziková. Enel ponúka vláde za 66 % akcií – v prepočte asi 33,6 mld. Sk. V odborných kruhoch takýto postup vyvoláva prinajmenšom pochybnosti o účele a pozadí takejto privatizácie, pretože hodnota Slovenských elektrární sa trhovo reálne odhaduje od 80 do 100 mld. Vyjadrenia o vplyve ďalších faktorov na rozhodovanie sú v tomto prípade účelové a nič nezmenia na skutočnosti, že vláda by mala privatizáciu z dôvodu nízkej cenovej ponuky zastaviť. Príklad by si mala vziať z českej vlády, ktorá zaujala vo veci jasné stanovisko a ČEZ je dnes podnik, ktorý expanduje mimo Českej republiky na trhy Európy, dosahuje zisk viac ako 17 mld. českých korún. Ak vezmem iba spodnú hranicu hodnoty Slovenských elektrární, 66 % akcií uvedenej hodnoty predstavuje 52,8 mld. Žiadam vás, vážený pán podpredseda vlády a minister hospodárstva, aby ste informovali, ako vykryjete rozdiel medzi hodnotou akcií Slovenských elektrární a ponukou Enelu? Ide o sumu 19,2 mld. korún. Alebo túto škodu chcete vykryť z vášho osobného majetku? Občania tohto štátu nemôžu doplácať na vaše osobné, resp. skupinové záujmy. Očakávam vašu odpoveď, ktorá bude, pevne verím, v prospech slovenskej ekonomiky a nie – ako sa už stáva zvykom – v prospech zahraničných ekonomík. Ďakujem za pozornosť.